Monet uudenvuodenlupaukset liittyvät terveisiin elintapoihin. Usein motivaatio vain alkaa löystyä jo tammikuun aikana.

Omien tapojen parantaminen kuitenkin kannattaisi – varsinkin pitkällä tähtäimellä, vihjaa uusi laaja brittitutkimus. Sen mukaan terveet elintavat voivat laskea yli 40-vuotiaiden syöpäriskiä jopa kolmanneksella.

Tutkimuksen kohteena oli yhteensä yli 340 000 brittiä, jotka olivat lähes kaikki 40–69-vuotiaita. Heidän terveystietojaan seurattiin Britannian julkisen terveydenhuollon potilastietojärjestelmien avulla.

Kohdehenkilöstä 14 000 sai syöpädiagnoosin keskimäärin viiden vuoden sisällä tutkimuksen aloittamisesta.

Tutkimuksessa arvioitiin viiden elintavan vaikutusta siihen, miten todennäköisesti henkilö sairastui syöpään. Nämä olivat tupakointi, ylipaino, liikunta, ruokavalio ja alkoholinkäyttö. Tiedot elintavoista hankittiin kyselytutkimuksella.

Elintavat laskettiin terveiksi, jos henkilö ei tupakoinut, oli normaalipainoinen, harrasti viikottain 150 minuuttia keskiraskasta tai 75 minuuttia raskasta liikuntaa, suosi ravinnossaan kasviksia ja hedelmiä ja nautti alkoholia alle 14 ravintola-annosta viikossa.

Tutkimuksessa todettiin, että mikäli henkilö noudatti terveitä elintapoja kaikilla viidellä osa-alueella, hänen todennäköisyytensä sairastua syöpään oli kolmaneksen pienempi kuin epäterveellisesti elävällä.

Terveelliset elintavat vaikuttivat positiivisesti erityisesti naisten rintasyöpäriskiin sekä peräsuolisyövän riskiin molemmilla sukupuolilla.

Kaikkia syöpiä ennaltaehkäisevää vaikutusta terveellisillä elintavoilla ei kuitenkaan näytä olevan. Tutkijat nimittäin huomasivat, että miesten kohdalla eturauhassyövän riski kasvoi terveellisten elintapojen mukana.

Yksi selitys havainnolle voi olla valintaharha (engl. selection bias). Terveellisesti elävät koehenkilöt saattoivat vain osallistua todennäköisemmin PSA-testeihin, joilla eturauhassyöpä havaitaan.

Tutkimusmenetelmä pystyi osoittamaan vain yhteyden terveiden elintapojen ja laskeneen syöpäriskin välillä. Suoraa syy-seurausyhteyttä tiettyjen tapojen ja syöpien välillä se ei kuitenkaan todista.

Tulokset julkaistiin Open Access -tiedejulkaisussa eCancerMedicalScience 4. tammikuuta.